Kun on pyörähtänyt Jyväskylän asuntomessuilla ja tullut ehkä ostaneeksi asunnonkin, niin mieleen jää kysymys “Voisiko Jyväskylästä ostaa enemmänkin asuntoja?” Onhan kaupunki kuitenkin lumoavan kaunis, onhan?

Tähän vastaus on ilman muuta kyllä. Asuntomessujen huumaamana kannattaakin mennä tutustumaan Äijälänrannan lisäksi myös muihin Jyväskylän viehättäviin kaupunginosiin.

Kangasvuori

Mielisairaalastaan tunnettu Kangasvuoren kaupunginosa kätkee sisäänsä myös lumoavan Pupuhuhdan.

Jo kaupunginosaa lähestyessään voi aistia alueen ainutlaatuisen tunnelman.

Tulijat tervetulleeksi toivottaa myös eräs Jyväskylän korkeimmista rakennuksista, jopa Maailmanpylväälle vertoja vetävä “RICOH-talo”. Löytyisikö tästä talosta se unelmien kakkosasunto?

Sitten alkaakin olla jo kaikki..

Pupuhuhdan sydämessä, Pupuhuhdan koulun pihalla, sijaitsee alueen tunnetuin maamerkki, joka ei ole mikä tahansa ratsastajapatsas, vaan ihka aito viisimetrinen betonipupu!

Aiemmin betonipupun sisään on päässyt kapuamaan ja laskemaan sieltä liukumäkeä alas, mutta turvallisuussyistä pupu on sittemmin täytetty(ironista kyllä) betonilla. Lastenne onneksi pupu on myös aidattu, jottei sitä vahingossakaan pääsisi käyttämään kiipeilytelineenä. Pupuhuhta on siis myös lapsiperheille turvallista asuinseutua.

Lienee turha edes mainita, että alueen korkeuserot vetävät vertoja Alpeille, urheilijoidenkaan ei siis tarvitse erikseen lähteä korkean paikan leireille!

Niille, jotka eivät syty miljöön ilmeeseen, on onneksi tarjolla modernimpaa kaikki mukavuudet tarjoavaa asumista viereisestä Rasinrinteestä. Sieltä käsin pääsee nopeasti nauttimaan Pupuhuhdan tunnelmasta. Esimerkiksi poliisiautojen bongaaminen onkin oiva harrastus lenkkeilyn ohessa! Alueelta avautuvat myös kauniit näkymät Seppälän ostoskeskusten betoniviidakkoon.

Keskustaan pyörällä tai jalan kulkiessakaan ei tarvitse täysin heittää hyvästejä Kangasvuoren ainutlaatuiselle tunnelmalle. Matkalla on useita alueen kansalliskivestä, betonista tehtyjä ihastuttavia alikulkuja osana Tourulan alueen suurta monitasoliittymää.

Lutakko

Jos Kangasvuoren tunnistaa betonista, niin Lutakon asfaltista. Lutakon Taivaallisen rahan aukiolle on nimittäin tehty alueen identiteettiä voimauttava erittäin laaja asfaltti-installaatio. Pikanttina yksityiskohtana aukion reunoille on lisätty ruostuneita teräspilareita. Nimensä aukio sai siitä, kun kaupunki käytti kaikki rahansa rakentaessaan sen alittavan autotunnelin eli ns. “hukkaputken”.

Kun tekee mieli pois Lutakosta, apu on onneksi lähellä! Siellä on satama, josta lähtee laivoja kesäisin Lahteen jopa kahdesti viikossa!(liekkö sen parempi paikka) Junat kulkevat tiheämmin, ja Lutakosta pääseekin asemalle kevyen liikenteen siltaa pitkin. Keskustan suuntaan vie myös alueen toinen, kauniin retrofuturistista tyyliä edustava Kilpisen silta.

Jyväsjärven maisemista voi nauttia myös kuuluisaa Ceaușescu beachia kävellen. Alue on nimetty Romanian arkkitehtuuriin lähtemättömän jälkensä jättäneen neuvostoaikaisen hirmuhallitsijan mukaan. Eikä ihme, sillä sijaitseehan paikalla eräs betonirakentamisen mestarinäyte, Suuri Kompassi-taideteos. Nerokkuudessaan teos on vailla vertaansa ja sitä voisikin hyvin verrata Finlandia-taloon. Siinä missä Finlandia-talo hylkii marmoria, tämä teos hylkii maalia. Sitä onkin koitettu maalata uudestaan jo moneen otteeseen.

Alueen piristävät harmaasävyt jatkuvat myös sieltä Mattilanniemeen suunnattaessa.

Seminaarinmäki

Seminaarinmäki tunnetaan suomalaisen arkkitehti Alvar Aallon taidonnäytteistä ja alati muuttuvasta ”Ikuinen remontti” -tilataideteoksesta. Seminaarinmäellä pääseekin hengittämään Aallon loihtimaa tunnelmaa ja homeista sisäilmaa. Sikäli kun mäelle pääsee, sillä Ikuinen remontti tilataideteos muodostaa myös muuttuvan labyrintin.

Kannattaa myös huomata Aallon ainutlaatuiset wc-ratkaisut. Esimerkiksi eräässä päärakennuksen eriössä on mahdollista lyödä päänsä, kun taas toiseen on luotu holvimaista avaruutta siten, että heti ovelta nousevat rappuset, joita pitkin pääsee könyämään WC-tasanteelle. WC-koppien ainutlaatuista ahtautta ei myöskään voi jättää mainitsematta. Myös luentosaleissa polvet suussa istuminen saa monet itkemään liikutuksen kyyneliä, ”Onneksi Jyväskylää on siunattu näin mahtavalla arkkitehdilla”, miettii moni opiskelija.

Kortepohja

Jyväskylän asuinalueista puhuttaessa emme tietenkään voi unohtaa Kortepohjaa. Kaupunginosaa kuvaa hyvin erään siihen ikihyviksi ihastuneen nettikeskustelijan kommentti “Onko tuo kuva jostakin Bulgarian slummista?” DDR -soluasuntokompleksi edustaa Kortepohjassa sosialistista brutalismia kaikkein kauneimmillaan. Sen asunnot ovat valitettavasti vain yliopisto-opiskelijoiden vuokrattavissa. Suunnitelmat DDR:än räjäyttämisestä tekevät siitä volatiilin sijoituskohteen. Alueen miljöö ei rakennuksen katoamisesta kärsisi, sillä samaa tyylisuuntaa edustavat itsemurhayksiötalot ovat suojelukohteita. Kuvassa näkyy taustalla Laajavuoren betoninen hyppyrimäki. Mäki on tätä nykyä yhtä hyvässä kunnossa kuin entinen mäkihyppääjä, jonka nimeä se kantaa.

Akateemista diskurssia DDR:n käytävillä.

Haapaniemi

Haapaniemen esittelyksi riittänee Keskisuomalaisen kirjoitus sen historiasta: “Haapaniemessä on ollut asutusta 1500-luvulta alkaen. Seuraavalla vuosisadalla niemen ainoan talon koko väki kuoli kuitenkin nälkään, eikä seuraavillakaan asukkailla mennyt kovin hyvin.”

Kuokkala

Kuokkalaan vie öisin kauniisti valaistu silta, jota pitkin on mukavaa kulkea ja katsella maisemia – kesäisin. Jyväskylälaisten keskuudessa silta on tunnettu loputtomasta pituudestaan ja jäätävästä viimastaan.

Kuokkalan sillan jälkeen eteen avautuu liikenneympyrä, jonka keskellä oleva taideteos tunnetaan nimellä “Goatse”. Teoksen oikeaa nimeä ei sitten tunnetakaan.

Myös Kuokkalan keskustan viihtyisyyttä on lisätty laajalla ja puoleensa vetävän autiolla kivetyllä alueella. Jyväskylän taidokkaat kaupunginarkkitehdit ovat ilmeisesti erikoistuneet tällaisten ihastuttavien aukioiden luomiseen.

Avaruusalus vaiko kirkko? Suuren ylöstempauksen tapahtuessa saattaa paljastua, että molempia!

Alueen liiketilojen ulkoasu istuu hyvin aukion ilmeeseen.

Kuokkalassa ei tarvitse pelätä muuta kuin sitä, että ”liukastuu” portaissa ja lyö päänsä.

Viitaniemi

Viitaniemen alue on nykyään erityisesti extreme-harrastajien suosiossa, sillä uimarannoilta on poistettu polskimiseen turhaa turvallisuuden tuntua tuovat pelastusrenkaat. Myös Alvar Aallon rakennukset tuovat asumiseen omanlaisiaan äärikokemuksia.

Suomessa harvoin rakennetaan korkeita rakennuksia, mutta silloin kun niitä rakennetaan, niitä suunnittelemaan ei päästetäkään ketä tahansa tunaria, vaan itse Alvar Aalto. Jyväskylässä ympäristöhaittojen minimointi on vieläpä hoidettu siten, että torni on rakennettu kauas keskustasta Viitaniemeen, jotta se häiritsisi mahdollisimman vähän ihmisiä. Ratkaisun varjopuolena on se, että Viitatorni on ainoa rakennus, joka erottuu alueelta kauas. Lopputulos onkin mitä hurmaavin Torahammas.

Johtopäätökset

Jyväskylä kauneine rantoineen ja moottoriteineen on mitä loistavin paikka ostaa myös kakkosasunto. Jos tuntuu siltä, että pankkilaina-asioissa joutuu jonottamaan, kannattaakin hurauttaa moottoritietä Vaajakosken pankkikonttoreita kohti.

Jaa: Twitter

Facebook

Tykkää tästä: Tykkää Lataa...

Posted in Yleinen